SKRIFTLIG FORESPØRGSEL P-0164/02

af Francesco Fiori (PPE-DE) til Kommissionen

(30. januar 2002)

Om: Genåbning af Mont Blanc-tunnelen

Mens genåbningen af Mont Blanc-tunnelen for Italiens vedkommende har høj regional og national prioritet, er arbejdet på den franske side præget af langsommelighed, hvilket har ført til en alvorlig både fysisk og økonomisk isolation af den autonome region Valle d'Aosta. Den langvarige isolation sætter et stort spørgsmålstegn ved det i EF-traktaten indeholdte princip angående fri bevægelighed for varer, personer, tjenester og kapital.

Hvilke foranstaltninger vil Kommissionen på denne baggrund træffe for at sikre, at dette princip respekteres?

Hvilke sikkerheds- og vedligeholdelsestjek vil Kommissionen gennemføre for at sikre, at genåbningen af tunnelen bliver fuldstændig og sikker?

Hvilke tidsfrister vil Kommissionen kræve overholdt af Frankrig for at forhindre, at landet fortsætter med denne bevidste blokadepolitik?

Svar afgivet på Kommissionens vegne af Loyola de Palacio

(25. februar 2002)

Kommissionen deler det ærede medlems synspunkter med hensyn til Mont Blanc-tunnelens betydning for den fri bevægelighed for varer.

Kommissionen er imidlertid af den opfattelse, at en genåbning kun kan finde sted på grundlag af sikkerhedskriterier, og når alle sikkerhedsbetingelser er opfyldt. Kommissionen har ikke beføjelse til at give sit forudgående samtykke til genåbningen af Mont Blanc-tunnelen og til særlige trafikbestemmelser. Gennemførelsen af undersøgelser og arbejder samt kontrol af sikkerheds- og trafikbetingelser med henblik på genåbningen hører under de nationale myndigheders kompetence, dvs. de franske og italienske myndigheder. Dette gælder for både lette og tunge køretøjer.

Den franske og den italienske transportminister har hver for sig garanteret for sikkerheden. Genåbningen er imidlertid blevet forsinket i forhold til det oprindeligt fastsatte tidspunkt, så sikkerheden kan kontrolleres i en række fransk-italienske beredskabs- og brandøvelser. Resultatet af disse øvelser er generelt set positive, og ifølge planen vil betingelserne for at genåbne og tage tunnelen i brug være opfyldt i løbet af februar 2002.

På den baggrund finder Kommissionen ikke, at der på dette stadium er grund til at træffe foranstaltninger i medfør af EF-traktatens bestemmelser om frie varebevægelser.

Kommissionens finder, at til de foranstaltninger, som er nødvendige for på sigt at styre landtransporten og lette en bedre modal balance til fordel for de mindre forurenende transportmåder i Alpeområdet, hører:

- så hurtigt som muligt at gennemføre og idriftsætte de to jernbaneakser, der allerede blev defineret i retningslinjerne af 1996 for det transeuropæiske transportnet(1) dvs. aksen Lyon-Turin og Brenner-aksen samt gennemføre de jernbaneakser, der er omhandlet i aftalen mellem Den Europæiske Union og Schweiz,

- indførelse af en afgiftsordning der dækker omkostningerne i forbindelse med infrastruktur,

- fremme af den intermodale transport og

- gennemførelse af den anden jernbanepakke(2)

(1) Europa-Parlamentets og Rådets beslutning nr. 1692/96/EF af 23. juli 1996 om Fællesskabets retningslinjer for udvikling af det transporteuropæiske transportnet, EFT L 228 af 9.9.1996.

(2) KOM(2002) 18 endelig udg.